Nr.

Referitor dosar nr. 19469/7743/31.10.2023

**DECIZIA ETAPEI DE ÎNCADRARE**

**Nr. SB ...... din .....2024**

 Ca urmare a solicitării de emitere a acordului de mediu adresate de **ORAȘUL COPȘA MICĂ** cu sediul în **orașul Copșa Mică, str. Aleea Castanilor, nr. 8, județul Sibiu,** înregistrată la **Agenţia pentru Protecţia Mediului Sibiu** cu nr. **19469 din 31.10.2023** și a completărilor ulterioare înregistrate la A.P.M. Sibiu cu nr. 6360 din 04.04.2024, în baza Legii nr. 292 din 2018 privind evaluarea impactului anumitor proiecte publice şi private asupra mediului şi a Ordonanţei de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare,

**Agenţia pentru Protecţia Mediului Sibiu decide**, ca urmare a consultărilor desfășurate în cadrul şedinţei Comisiei de Analiză Tehnică din data de **24.04.2024** și a completărilor ulterioare, înregistrate la nr. 8034 din 07.05.2024 si la nr. 9451/29.05.2024, că proiectul **“Reabilitare străzi în orașul Copșa Mică etapa 1”** propus a fi amplasat în **orașul Copșa Mică, diverse străzi – intravilan, domeniul public al orașului Copșa Mică, județul** **Sibiu**, **nu se supune evaluării impactului asupra mediului.**

**Justificarea prezentei decizii:**

**I. Motivele pe baza cărora s-a stabilit necesitatea neefectuării evaluării impactului asupra mediului sunt următoarele:**

a) proiectul se încadrează în prevederile Legii nr. 292 din 2018 privind evaluarea impactului anumitor proiecte publice şi private asupra mediului, fiind încadrat în anexa nr. 2 la pct. 10, lit. e şi pct. 13, lit. a;

b) din analiza listei de control pentru etapa de încadrare rezultă că proiectul nu are un impact semnificativ asupra mediului;

c) punctele de vedere exprimate în scris de membrii reprezentanți în cadrul Comisiei de Analiză Tehnică, nu au fost de natură să conducă la continuarea procedurii de evaluare a impactului asupra mediului;

d) în perioada legală privind procedura de consultare a publicului nu au fost înregistrate observații legate de proiect;

e) justificarea în raport cu criteriile de selecție pentru stabilirea necesității efectuării evaluării impactului asupra mediului, din anexa nr. 3 a Legii nr. 292/2018.

**1. Caracteristicile proiectului:**

**a) dimensiunea și concepția întregului proiect**

Prin proiect se propune reabilitarea a 10 străzi (sectoare de străzi) din orașul Copșa Mică, astfel: strada Pieții (sector 1 și 2), strada Forjei, strada Fochiștilor, str. Cimitirului, str. Nicovalei, str. Laboratorului (sector 1 și 2), strada 1 Decembrie și strada Gura Câmpului însumând o lungime totala de 1354,0 m și cu lățime a părții carosabile cuprinsa între 3,0 m si 6,0 m, reabilitate pe o suprafață cumulată de 6839,0 mp.

*Detalierea lucrărilor specifice la nivelul fiecărei străzi analizate:*

|  |  |  |  |  |  |  |  |
| --- | --- | --- | --- | --- | --- | --- | --- |
| **Strada** | **Lungime strada [m]** | **Supraf. carosabila****[mp]** | **Supraf. trotuare****[mp]** | **Accese proprietăți****[buc]** | **Rigole****[m]** | **Podețe****tubulare****[buc]** | **Podețe elemente prefabricate beton [buc]** |
| Pietii 1 | 200,0 | 545,0 | 134,0 |  | 210,0 |  |  |
| Pietii 2 | 115,0 | 301,0 | 57,0 |  | 123,0 |  |  |
| Forjei | 36,0 | 214,0 | 47,0 | 1 | 28,0 |  |  |
| Fochistilor | 98,0 | 547,0 |  |  | 57,0 |  |  |
| Cimitirului | 172,0 | 889,0 | 189,0 |  | 150,0 | 1 | 1 |
| Nicovalei\* | 330,0 | 1938,0 |  |  | 56,0 |  |  |
| Laborator 1 | 155,0 | 912,0 | 66,0 |  | 194,0 |  |  |
| Laborator 2 | 74,0 | 395,0 | 56,0 |  | 6,0 |  |  |
| 1 Decembrie | 103,0 | 812,0 |  |  | 213,0 |  |  |
| Gura Campului | 71,0 | 286,0 |  |  | 72,0 | 1 |  |
| **Total însumat** | **1.354,0** | **6.839,0** | **549,0** | **1** | **1.109,0** | **2** | **1** |

**Lucrări la străzi:**

***Sistem rutier* -** desfacere sistem rutier existent, inclusiv borduri; dezafectare rigole, podețe de orice fel de pe stradă (după caz); săpătura până la cota de fundare; compactare; așternere strat de forma din balast 10 cm; așternere strat inferior de fundație din balast în grosime de 40 cm; încadrare spațiu carosabil cu borduri de beton 20x25 cm (după caz) sau realizare acostamente; realizare accese către proprietăți (după caz) cu podețe din tuburi Dn 300/400; realizare sistem de colectare a apelor pluviale din rigole/șanțuri; așternere strat superior de fundație din piatră spartă în grosime de 20 cm; curățare/amorsare; așternere strat de mixtură asfaltică; așternere strat de uzura din beton asfaltic în grosime de 4 cm; realizare marcaje și plantare indicatoare rutiere.

***Amenajare trotuare*** -pentru circulația pietonala se vor amenaja trotuare realizate în următorul sistem constructiv:

* strat de fundație din balast, cu grosimea 15 cm după compactare;
* strat de beton simplu în grosime de 10 cm;
* strat de uzură de 4 cm.

***Colectare ape pluviale - Amenajare rigole* -** pe străzile analizate s-au proiectat următoarele lucrări:

* + șanțuri trapezoidale din beton, acestea evacuează apa colectată prin intermediul podețelor existente/proiectate către emisari.
	+ rigole de acostament, rigole de tip SCAFA, rigole carosabile – total 1109,0 metri;
	+ ridicarea căminelor existente la cota proiectata.

Accesul la proprietăți se va realiza prin proiectarea de podețe din tuburi de beton (2 buccăți) și podețe din elemente prefabricate din beton (1 bucată).

În cadrul proiectului datorita faptului ca se vor realiza lucrări de reabilitare la partea carosabila si trotuare se impune ridicarea căminelor existente la cota proiectata.

În cadrul lucrărilor de pe strada Fochiștilor se va realiza un zid de sprijin din beton armat de tip cornier pe o lungime de 23,0 m si elevație de cca. 2,0 m.

***Marcaje si semnalizare***

* + se va realiza marcaje orizontale și plantarea de indicatoare rutiere, în concordanta cu legislația în vigoare;
	+ trecerile de pietoni vor fi semnalizate atât prin indicatoare, cât și prin marcaje.

**b)** **cumularea cu alte proiecte** – posibil ca în perioada de realizare a proiectului să se desfășoare și alte lucrări în zonă;

**c)** **utilizarea resurselor naturale, în special a solului, a terenurilor, a apei și a biodiversității** – impact nesemnificativ, sunt utilizate cantități relativ reduse de resurse naturale; nu se vor realiza lucrări de doborâre a arborilor existenți, arbori existenți vor fi păstrați și se vor încadra în suprafețele zonelor verzi cuprinse în cadrul proiectului.

**d)** **cantitatea și tipurile de deșeuri generate/gestionate** – *în perioada de execuție:* se pot forma deșeuri din ambalaje, deșeuri de lemn din cofraje, deșeuri de plastic, fier de la cofraje, hârtie (saci materiale) etc., care vor fi valorificate prin societăți autorizate.

*Organizarea de șantier:*

Fiecare categorie de deșeu va fi colectată separat, în recipient adecvat și va fi predat spre eliminare/valorificare unui operator autorizat.

Pentru etapa de realizare a proiectului se va întocmi și aplica un Plan de gestionare a deșeurilor. Acesta va ține cont inclusiv de următoarele aspecte:

* nu se vor forma stocuri de deșeuri în zona șantierului;
* deșeurile de pământ și pietre rezultate din amenajarea terenului vor fi reutilizate pe cât posibil; surplusul va fi încărcat direct în mijloace de transport și eliminate / valorificate în locații autorizate;
* toate deșeurile vor fi colectate pe categorii, fără a se amesteca. Fiecare categorie de deșeu va fi preluată de un operator autorizat, cu respectarea cerințelor legale. se va asigura trasabilitatea deșeurilor;
* existenţa unui registru de evidenţa deşeurilor pe şantier;
* asigurarea spaţiilor necesare şi dotarea acestora cu containere diferite pentru colectarea separată a deşeurilor pe cel puţin patru tipuri, în funcţie de tipul de deşeuri generate pe şantier: metal, deşeuri care pot fi concasate (beton, cărămida, BCA, ceramică etc), deşeuri de ambalaje (carton, plastic - folie polietilină, PET etc.), deşeuri mixte, etc.;
* deşeurile sortate vor fi preluate de către firme de reciclare autorizate, în vederea reciclării materiale;
* este interzisă incinerarea cu sau fără recuperare de energie a deșeurilor generate pe şantier.

*În perioada de funcționare:* nu este cazul.

**e)** **emisiile poluante, inclusiv zgomotul și alte surse de disconfort** – pe perioada execuției lucrărilor - emisiile generate sunt: zgomot, pulberi în suspensie, cu impact nesemnificativ. Impactul va fi reversibil. În conformitate cu prevederile Ordinului MS nr. 119/2014 pentru aprobarea Normelor de igienă și sănătate publică privind mediul de viață al populației, cu modificările și completările ulterioare, în teritoriile protejate - zonele locuite - vor fi asigurate și respectate valorile limită ale indicatorilor de zgomot;

**f)** **riscurile de accidente majore și /sau dezastre relevante pentru proiect, inclusiv cele cauzate de schimbările climatice** – nu este cazul, cu condiția respectării normelor de protecția muncii, normativele tehnice de proiectare și execuție, precum și normativele P.S.I., în vigoare;

**g) riscurile pentru sănătatea umană** – sursele potențiale de impact asupra așezărilor umane sunt:

* aglomerări ale traficului, ceea ce generează praf, zgomot, emisii.
* depozitarea necontrolată a deșeurilor rezultate din construcții, poate genera un impact estetic negativ, poluarea potențială a aerului și a solului.

*Măsuri de prevenire pentru protecția așezărilor umane și a altor obiective de interes public:*

* ecranarea zonelor de lucru prin instalarea de panouri protectoare şi/sau plasă densă (unde este posibil),
* împrejmuirea șantierului pentru a se demarca perimetrele ce intră în responsabilitatea constructorului, după caz;
* înaintea părăsirii incintei vehiculele ce transportă deșeuri din construcții vor fi curățate pentru a se evita murdărirea arterei de circulație cu reziduuri din șantier;
* gestionarea corespunzătoare/ eficientă a deșeurilor din construcții pentru a nu periclita starea de sănătate a populației și a nu crea disconfort prin aspectul dezagreabil al acestora;
* predarea deșeurilor din construcții se va face pe bază de contract, către operatori autorizați pentru valorificarea/ eliminarea finală;
* utilizarea măsurilor de control a traficului, inclusiv scăderea vitezei, restricționarea şi controlul accesului vehiculelor în șantier.

**2. Amplasarea proiectelor:**

**a) utilizarea actuală și aprobată a terenurilor** – teren înscris în domeniul public al orașului Copșa Mică -stradă, situat în intravilanul orașului Copșa Mică, conform certificatului de urbanism emis de Primăria orașului Copșa Mică;

**b) bogăția, disponibilitatea, calitatea și capacitatea de** **regenerare relative ale resurselor naturale, inclusiv solul, terenurile, apă și biodiversitatea, din zonă și din subteranul acesteia:** – nu este cazul;

**c) capacitatea de absorbţie a mediului natural, acordându-se o atenţie specială următoarelor zone:**

1. **zone umede, zone riverane, guri ale râurilor:** nu este cazul;
2. **zone costiere și mediul marin:** nu este cazul;
3. **zonele montane şi forestiere:** nu este cazul;
4. **arii naturale protejate de interes național, comunitar, internațional:** nu este cazul;
5. **zone clasificate sau protejate conform legislaţiei în vigoare:** situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară şi hidrogeologică: nu este cazul;
6. **zonele în care au existat deja cazuri de nerespectare a standardelor de calitate a mediului:** nu este cazul;
7. **zonele cu o densitate mare a populaţiei:** rezidenții orașului Copșa Mică;
8. **peisaje şi situri importante din punct de vedere istoric, cultural sau arheologic:** nu este cazul.

**3. Tipurile și caracteristicile impactului potențial**:

**a) importanța și extinderea spațială a impactului:** local, redus în perioada de execuție;

**b) natura impactului:** impact redus asupra factorilor de mediu;

**c) natura transfrontalieră a impactului:** nu este cazul;

**d) intensitatea și complexitatea impactului:** în perioada de execuție impactul asupra mediului este redus și temporar, riscul potențial de poluare a solului fiind dat de pierderi accidentale de carburanți sau lubrefianți de la vehicule si utilaje;

**e) probabilitatea impactului:** impact limitat, pe durata de execuție a lucrărilor, reversibil după finalizarea acestora.

**f) debutul, durata, frecvența și reversibilitatea preconizate ale impactului:** impact redus pe perioada de realizare a construcțiilor;

**g) cumularea impactului cu impactul altor proiecte existente și/sau aprobate:**  proiectul nu presupune o activitate continuă, cu efecte de durată, se poate aprecia că nu va exista o cumulare a efectelor între proiectul analizat și alte activități ce ar putea fi derulate în zona de desfășurare a lucrărilor;

**h) posibilitatea de reducere efectivă a impactului:**  nu este cazul.

**II. Motivele pe baza cărora s-a stabilit necesitatea neefectuării evaluării adecvate sunt următoarele**:

* proiectul propus nu intră sub incidenţa art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare.

**III. Motivele pe baza cărora s-a stabilit necesitatea neefectuării evaluării impactului asupra corpurilor de apă**:

* proiectul propus intră sub incidenţa prevederilor art. 48 şi 54 din Legea apelor nr. 107/1996, cu modificările şi completările ulterioare, conform punctului de vedere nr. 5203/TH/3550/593D/24.04.2024, emis de Administrația Bazinală de Apă Mureș – Sistemul de Gospodărire a Apelor Mureș,
* Conform adresei nr. 5203/TH/3550/593D/24.04.2024. pentru proiectul propus nu este necesară elaborarea SEICA,
* Pentru proiectul propus s- a emis Avizul de gospodărire a apelor nr. 30 din 29.04.2024 de către Administrația Bazinală de Apă Mureș – Sistemul de Gospodărire a Apelor Mureș.

**Condiţiile de realizare a proiectului:**

* respectarea legislației în vigoare în domeniul protecției mediului;
* respectarea tuturor avizelor/punctelor de vedere, emise de celelalte autorități;
* împrejmuirea corespunzătoare a zonelor de lucru, montarea de avertizoare, etc;
* organizarea de șantier se va realiza, astfel încât impactul generat de aceasta asupra factorilor de mediu pe timpul derulării lucrărilor prevăzute prin proiect să fie cât mai redus;
* materialele necesare executării lucrărilor propuse se depozitează în locuri bine stabilite, amenajate corespunzător, în vederea prevenirii poluării solului/subsolului;
* **managementul deșeurilor generate în urma execuției lucrărilor prevăzute în proiect se va realiza în conformitate cu legislația specifică de mediu şi va fi în responsabilitatea titularului proiectului, astfel:**
* deșeurile municipale amestecate generate în perioada lucrărilor de construcții vor fi colectate, stocate temporar în pubele şi eliminate la un depozit autorizat cu acceptul operatorului de depozit;
* deșeurile industriale reciclabile rezultate în perioada lucrărilor de construcții (metalice, hârtie şi carton, plastic, etc.) vor fi colectate, stocate temporar pe tipuri, în recipiente speciale, în vederea valorificării prin societăți autorizate specializate;
* referitor la gestionarea deșeurilor din construcții și demolări, în conformitate cu OUG nr. 92/2021aprobată prin Legea 17/2023, titularii pe numele cărora au fost emise autorizații de construire şi/sau desființare potrivit prevederilor Legii nr. 50/1991 privind autorizarea executării lucrărilor de construcții, republicată, cu modificările şi completările ulterioare, au obligația să gestioneze deşeurile din construcții şi desființări, astfel încât să atingă un nivel de pregătire pentru reutilizare, reciclare şi alte operaţiuni de valorificare materială, inclusiv operaţiuni de rambleiere care utilizează deşeuri pentru a înlocui alte materiale, de minimum 70% din masa deşeurilor nepericuloase provenite din activităţi de construcție şi desființări, cu excepția materialelor geologice naturale definite la categoria 17 05 04 din anexa la Decizia Comisiei din 18 decembrie 2014 de modificare a Deciziei 2000/532/CE de stabilire a unei liste de deşeuri în temeiul Directivei 2008/98/CE a Parlamentului European şi a Consiliului.
* în conformitate cu OUG nr. 92/2021 aprobată prin Legea 17/2023, titularul autorizaţiei de construire/desfiinţare emise de către autoritatea administraţiei publice locale, centrale sau de către instituţiile abilitate să autorizeze lucrările de construcţii cu caracter special are obligaţia de a avea un plan de gestionare a deşeurilor din activităţi de construire şi/sau desfiinţare, după caz, prin care se instituie sisteme de sortare pentru deşeurile provenite din activităţi de construcţie şi desfiinţare, cel puţin pentru lemn, materiale minerale - beton, cărămidă, gresie şi ceramică, piatră, metal, sticlă, plastic şi ghips pentru reciclarea/reutilizarea lor pe amplasament, în măsura în care este fezabil din punct de vedere economic, nu afectează mediul înconjurător şi siguranţa în construcţii, precum şi de a lua măsuri de promovare a demolărilor selective pentru a permite eliminarea şi manipularea în condiţii de siguranţă a substanţelor periculoase pentru a facilita reutilizarea şi reciclarea de înaltă calitate prin eliminarea materialelor nevalorificabile.
* în conformitate cu OUG nr. 92/2021 aprobată prin Legea 17/2023, titularii pe numele cărora au fost emise autorizații de construire şi/sau desființări trebuie să raporteze anual la APM, până la 30 aprilie a anului următor celui pentru care se raportează, conformarea cu art. 17 alin. (7) şi măsurile adoptate potrivit art. 31 alin. (1);
* în conformitate cu OUG nr. 92/2021aprobată prin Legea 17/2023, gestionarea deșeurilor trebuie să se realizeze fără a pune în pericol sănătatea populaţiei şi fără a dăuna mediului, în special:

 a) fără a genera riscuri de contaminare pentru aer, apă, sol, faună sau floră;

 b) fără a crea disconfort din cauza zgomotului sau a mirosurilor; şi

 c) fără a afecta negativ peisajul sau zonele de interes special.

* se interzic lucrările de reparații și întreținere a autovehiculelor în cadrul organizării de șantier; acestea se vor realiza în unități autorizate și corespunzător dotate;
* este interzisă desfășurarea lucrărilor pe timp de noapte;
* se interzice stocarea temporară şi depozitarea carburanților și substanțelor periculoase în zona aferentă amplasamentului;
* se interzice spălarea utilajelor/vehiculelor în zona aferentă amplasamentului;
* se interzice afectarea sub orice forma a vecinătăților amplasamentului studiat;
* în mod obligatoriu, accesul utilajelor, autovehiculelor, orice transport greu se va desfășura cu măsuri de protecție și/sau ocolire a zonelor rezidențiale;
* oprirea motoarelor tuturor vehiculelor aflate în staţionare în incinta șantierului.
* curăţarea eficientă a vehiculelor la ieşirea din şantier, umezirea drumurilor, a căilor de acces în şantier, respectiv a zonei în care se descarcă materialele de construcţii.
* utilizarea de vehicule şi utilaje conforme cu standardele de emisii, cu reviziile tehnice realizate la zi;
* adaptarea limitei de viteză în interiorul şi în jurul șantierului;
* se vor asigura utilitățile necesare pentru realizarea lucrărilor în bune condiții (sursă apă potabilă, facilități igienico-sanitare, inclusiv toalete ecologice pentru personal, etc.);
* la terminarea lucrărilor, executantul are obligația curăţării zonelor afectate de orice materiale şi reziduuri;
* se interzice poluarea solului cu carburanți, uleiuri rezultate în urma operațiilor de staționare, aprovizionare, depozitare sau alimentare cu combustibili a utilajelor și mijloacelor de transport în timpul construcției datorită funcționării necorespunzătoare a acestora;
* se vor lua imediat măsurile necesare în cazul unei amenințări iminente cu un prejudiciu sau în cazul producerii unui prejudiciu asupra mediului, în cel mai scurt timp de la luarea la cunoștință a apariției amenințării, se va informa Agenția pentru Protecția Mediului Sibiu și Garda Națională de Mediu – Comisariatul Județean Sibiu; titularul are obligația să dețină mijloacele și materialele necesare și să acționeze în conformitate cu prevederile legale în vigoare;
* titularul proiectului are obligația să asigure condițiile tehnice şi organizatorice pentru activitățile efectuate, astfel încât să se prevină riscurile pentru mediul înconjurător;
* titularul proiectului are obligația să nu degradeze mediul natural sau amenajat, prin depozitări necontrolate de deșeuri de orice fel;
* se va respecta SR nr. 10009/2017 – Acustică - Limite admisibile ale nivelului de zgomot din mediul ambiant, coroborat cu art.16, alin.(1) din anexa la Ordinul nr.119/2014 pentru aprobarea Normelor de igienă și sănătate publică privind mediul de viață al populației;
* respectarea prevederilor Legii apelor nr. 107/1996, cu modificările și completările ulterioare;
* se vor lua măsuri pentru diminuarea emisiilor de pulberi în zona șantierului prin umectarea spațiului de lucru sau acoperirea pe cât posibil a acestuia, în vederea respectării STAS 12574/1987- Calitatea aerului în zone protejate;
* se vor respecta normele de igienă și recomandările privind mediul de viață al populației, aprobate cu Ordinul Ministrului Sănătății nr. 119/2014, cu modificările și completările ulterioare;
* O.M.A.I. nr. 712/2005 pentru aprobarea dispozițiilor generale privind instruirea salariaților în domeniul situațiilor de urgență, cu modificările și completările ulterioare;
* O.M.A.I. nr. 163/2007 pentru aprobarea normelor generale de apărare împotriva incendiilor;
* în conformitate cu prevederile Legii 307/2006 pentru apărarea împotriva incendiilor, cu modificările și completările ulterioare, art. 5, persoanele fizice și juridice răspund, potrivit legii, de stabilirea și aplicarea măsurilor de apărare împotriva incendiilor, precum și de consecințele producerii incendiilor;
* respectarea obligațiilor din Avizul de gospodărire a apelor nr. 30 din 29.04.2024 de către Administrația Bazinală de Apă Mureș – Sistemul de Gospodărire a Apelor Mureș:
* se interzice depozitarea provizorie a materialelor și staționarea utilajelor pe malurile sau în albiile minore ale cursurilor de apă pe perioada executării lucrărilor,
* beneficiarul va lua măsurile necesare pentru evitarea poluării accidentale cu produse petroliere de la utilajele de transport (manipularea necorespunzătoare, defecțiuni utilaje, depozitare defectuasă de produse petroliere uzate) și intrarea în receptor a apelor menajere ce vor proven de la personalul ce deservește șantierul,
* în cazul producerii unor daune, de orice fel, riveranilor și/sau după caz unor lucrări hidrotehnice existente, beneficiarul va suporta integral cheltuielile generate de remedierea acestora, fără a se avea pretenții de niciun fel de la autoritatea de gospodărire a apelor,
* în cazul în care traseele supuse modernizării se desfășoară parallel cu cursuri de apă, proiectantul are obligația de a identifica tronsoanele de traseu expuse deteriorării și de a stabili prin proiect toate lucrările de punere în siguranță a platformei drumului (prin apărări/consolidări de maluri sau alte soluții tehnice adaptate situației din teren) și de a solicita, după caz reglementarea acestora din punct de vedere al gospodăririi apelor,
* proiectantul lucrărilor este responsabil de soluția tehnică stabilită și corectitudinea calculelor de dimensionare a lucrărilor,
* proiectantul este responsabil de calculele hidraulice privind dimensionarea secțiunilor de curgere a șanțurilor/rigolelor/podețelor.

**Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica Agenţia pentru Protecţia Mediului Sibiu,** **emitentul actului de reglementare.**

Orice persoană care face parte din publicul interesat şi care se consideră vătămată într-un drept al său ori într-un interes legitim se poate adresa instanței de contencios administrativ competente pentru a ataca, din punct de vedere procedural sau substanțial, actele, deciziile ori omisiunile autorității publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările şi completările ulterioare.

Se poate adresa instanței de contencios administrativ competente şi orice organizație neguvernamentală care îndeplinește condițiile prevăzute la art. 2 din Legea nr. 292/2018. privind evaluarea impactului anumitor proiecte publice şi private asupra mediului, considerându-se că acestea sunt vătămate într-un drept al lor sau într-un interes legitim.

Actele sau omisiunile autorității publice competente care fac obiectul participării publicului se atacă în instanță odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

Înainte de a se adresa instanței de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice şi private asupra mediului au obligația să solicite autorității publice emitente a deciziei prevăzute la art. 21 alin. (3) sau autorității ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoștința publicului a deciziei.

Autoritatea publică emitentă are obligația de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

Procedura de soluționare a plângerii prealabile prevăzută la art. 22 alin. (1) este gratuită şi trebuie să fie echitabilă, rapidă şi corectă.

Conform art. 43, alin. (3) şi (4) din Legea nr. 292/2018 privind evaluarea impactului anumitor proiecte publice şi private asupra mediului, la finalizarea lucrărilor, veți notifica Agenţia pentru Protecţia Mediului Sibiu în vederea efectuării unui control de specialitate pentru verificarea respectării prevederilor prezentei decizii. Procesul verbal întocmit în urma controlului se va anexa şi va face parte din procesul verbal de recepție la terminarea lucrărilor.

**Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice şi private asupra mediului şi ale Legii nr. 554/2004, cu modificările şi completările ulterioare.**

**Prezenta decizie a fost emisă în 3 (trei) exemplare, fiecare exemplar având un număr de *11 (unsprezece*) pagini, semnate şi ștampilate: 1 ex. pentru solicitant, 2 ex. se arhivează la A.P.M. Sibiu.**

DIRECTOR EXECUTIV,

 Ciprian SIMULESCU

 ŞEF SERVICIU AVIZE, ȘEF SERVICIU CALITATEA

 ACORDURI, AUTORIZAŢII, FACTORILOR DE MEDIU

 Ruxanda-Maria FLORIAN Flaviu TOMUȚĂ

ÎNTOCMIT, ÎNTOCMIT,

 Consilier Mariana SUCIU Consilier Gabriela CĂPĂȚÎNĂ